Noc s Andersenom

Jedného dňa na hodine slovenského jazyka nám pani riaditeľka oznámila, že budeme mať noc s Andersenom. Celá trieda sa veľmi potešila.

 Keď nastal deň D, pobalili sme si spacáky, deky, karimatky, niečo na jedenie, pitie a veci na oblečenie. Všetci sme sa s vecami vybrali na jedno miesto - do školy. "Ahoj," všetci sme sa navzájom pozdravili. "Tak čo, tešíte sa?"

  Veľmi sme sa potešili, keď do našej triedy prišli žiaci z 5.A, pani učiteľka Miklašová a pani riaditeľka. Najskôr sme si vypočuli interview medzi pani učiteľkou Milkašovou, ktorá bola Hans Christian Andersen a Erikou Repkovou. Interview ma veľmi zaujalo. Po ňom nasledoval krátky kvíz. Vyhrali sme my, šiestaci. Všetci sme boli šťastní.

  Potom sme si museli ísť vybaliť veci. Mali sme si vybrať miesta, kde budeme spať. "Tak, kam sa zložím?" pýtala som sa samej seba. Nakoniec som si vybrala celkom vhodné miestečko. Potom mi pani riaditeľka podala knižku. Mala som čítať jednu rozprávku o jednom prašiškriatkovi. Čítala som asi 15 minút, keď nám zrazu priniesli pizzu. Bola výborná! Všetci sme sa ňou napchávali, akoby sme týždeň hladovali.  "Pani riaditeľka, vy ste hotový anjel," hovorila som si v duchu.

 Po večeri sme hrali hry. Mali sme rôzne stanovištia v tmavej škole. Veľmi ma to bavilo, aj keď sme skončili štvrtí.

O niečo neskôr sme hrali iné hry. Napríklad sme mali hľadať papieriky s písmenkami a z nich poskladať názov Andersenovej rozprávky. Vyšla nám Sedmokráska.

Hrali sme aj hru, kde sme hľadali papieriky so slovami a potom z tých slov napísať príbeh. Všetky hry ma veľmi bavili.

Nasledoval čas na spánok. V triede sme sledovali rozprávku. Tí, čo nechceli pozerať, mohli ísť do druhej triedy.

 Pridala som sa ku skupinke "spáčov." Avšak spať sa nám vôbec nechcelo. Dlho po polnoci sme sa rozprávali. Napokon sme všetci unavene zaspali.

Takto vyzerala naša Noc s Andersenom.

Lenka Ilenčíková, VI.B